**Saol Sóisialta (Aoife & Liam): Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Bunúsach |
| Spriocanna | Cumas tuisceana, éisteachta agus labhartha na ndaltaí a fhorbairt sa réimse saoil – saol sóisialta / caitheamh aimsire |
| Stór focal | Ócáidí sóisialta sa scoil agus caitheamh aimsire |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ó Choláiste Íosagáin ag labhairt faoi ócáidí móra sa scoil agus dalta ó Choláiste Eoin ag labhairt faoi cad is maith leis a dhéanamh ina am saor. Tá an mhír réasúnta éasca.

Tá na ceachtanna oiriúnach do rang a bhfuil caighdeán íseal Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* Tabhair seans do na daltaí féachaint ar na hócáidí scoile agus téigh siar ar mhíniú na bhfocal tar éis tamaill mura bhfuil siad ar eolas acu.
* Iarr orthu ansin liosta de na himeachtaí a tharlaíonn ina scoil féin a scríobh ina gcóipleabhair agus plé a dhéanamh leis an duine in aice leo faoi na cinn is maith leo agus na cinn nach maith leo.
* Is féidir dul siar ar an struchtúr seo: *An maith leat Lá Spóirt na Scoile? Is maith / Ní maith*. Déan druil leis an rang ag cleachtadh na ceiste agus déan idirdhealú idir ‘is maith liom’ agus ‘ba mhaith liom’.

**Réamhobair 2**

* Léigh na focail sna boscaí le cinntiú go bhfuil siad ar fad ar eolas ag na foghlaimeoirí.
* Iarr orthu cúpla líne fúthu féin a scríobh agus cuidigh leo siúd a bhfuil caitheamh aimsire acu nach bhfuil sna boscaí.
* Téigh timpeall an ranga agus cuir an cheist seo ar dhaltaí éagsúla: Cad a dhéanann tú i d’am saor?
* Ansin pléigh an cheist agus na freagraí seo leis an rang: An dtaitníonn...leat? Taitníonn / Ní thaitníonn.

**Réamhobair 3**

* Is cleachtadh cainte é seo. Iarr ar na foghlaimeoirí an méid atá fíor fúthu féin a bhreacadh sa cholún faoi ‘Tú féin’. Ansin, iarr orthu labhairt le beirt eile sa rang agus an cheist ‘An dtaitníonn . . .leat?’ a chur orthu faoi gach imeacht.
* Ba cheart go mbeadh gach dalta in ann abairtí faoin mbeirt ar labhair siad leo a rá amach os ard, abairtí cosúil leis na cinn ag bun an leathanaigh.

**Éisteacht**

* Léigh na ceisteanna leis an rang ar fad sula gcuireann tú ar siúl an mhír ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán an fhaid is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé**

* Cuireann an ceacht seo le stór focal na bhfoghlaimeoirí agus lena scileanna léitheoireachta.
* Iarr ar gach beirt an obair a dhéanamh ina mbeirteanna.
* Pléigh na freagraí leis an rang.
* Abair leo an cheist - ‘Cad iad na scannáin is maith leat?’ a chur ar chúpla duine sa rang.
* Is féidir ag an bpointe seo béim a chur ar an bhfoirm threise chomh maith. ‘Cad iad na scannáin is maith **leatsa**?’

|  |
| --- |
| Freagraí |

**Iarphlé**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 |
| g | a | e | d | i | c | h | b | f |

**Saol Sóisialta (Aoife & Liam) - Script**

**Aoife Ní Chroidhreáin**  **Coláiste Íosagáin**

*An mbíonn mórán ócáidí nó laethanta móra anseo sa scoil?*

Bíonn roinnt laethanta móra againn sa scoil. Bíonn ócáidí againn. Ócáid mhór a bhí i Seachtain na Gaeilge againn inár scoil. Bhí imeachtaí, bhí tráth na gceist, tóraíocht taisce. Cad eile a bhí ann? Bhí ceolchoirm mhór againn chomh maith. Bhí an-chuid ar siúl againn agus braitheann sé chomh maith ó bhliain go bliain cad iad na rudaí a bhíonn ar siúl lasmuigh den scoil chomh maith gur féidir linn ceiliúradh a dhéanamh air anseo i gColáiste Íosagáin.

**Liam Mac Giolla Phádraig Coláiste Eoin**

*Cad iad na rudaí a bhfuil suim agat iontu taobh amuigh d’ábhair scoile?*

Is maith liom dul go Dún Druma le mo chairde agus an phictiúrlann agus rudaí éagsúla mar sin. Bíonn leathlá againn ar an Aoine tá sé sin an-mhaith mar ní bhíonn mórán daoine i nDún Druma nuair atá leathlá ann, agus ansin bíonn sé níos ciúine agus . .

*Nuair a théann tú go dtí an phictiúrlann cad iad na scannáin is maith leatsa?*

Is maith liom scannáin grinn a fheiceáil.